নিউটাউনে বেআইনি নির্মাণ বন্ধ করতে গিয়ে প্রহৃত হলেন হিডকোর আধিকারিকেরা। 
শনিবার বিকেলে পেঁচার মোড় এলাকার ঘটনা। আধিকারিকদের অভিযোগ পেয়ে তিনজনকে গ্রেফতার করেছে নিউটাউন থানার পুলিশ। পুলিশ সূত্রের খবর, পেঁচার মোড়ের কাছেই হিডকোর একটি জমিতে গত কয়েকদিন ধরে রমেশ দে নামে এক ব্যক্তি নির্মাণের কাজ শুরু করেছিলেন। সেই খবর হিডকো কর্তৃপক্ষের কানে যায়। শনিবার বিকেলে তাঁরা নির্মাণস্থলে গিয়ে ওই জমি সংক্রান্ত নথি দেখতে চান। ওই সময় অবশ্য সেখানে ছিলেন না রমেশ। হিডকো কর্তৃপক্ষের আসার খবর পেয়ে তিনি চলে আসেন।
অভিযোগ, হিডকো আধিকারিকদের কোনও নথিই রমেশ দেখাতে পারেননি। এর পরেই নির্মাণকাজ বন্ধ রাখার নির্দেশ দেন হিডকোর আধিকারিকেরা। এতেই ক্ষিপ্ত হয়ে ওঠেন রমেশ। আধিকারিকদের সঙ্গে বচসা শুরু হয় তাঁর। আচমকাই এক আধিকারিককে ধাক্কা মারেন তিনি। দেখাদেখি তাঁর আরও দুই শাগরেদ আধিকারিকদের ধাক্কা দিয়ে ওই জমি থেকে বার করে দেন। এর পরেই নিউটাউন থানায় অভিযোগ দায়ের করা হয় হিডকোর তরফে। রবিবার রমেশ-সহ মোট তিনজনকে গ্রেফতার করে পুলিশ। অভিযুক্তদের বিরুদ্ধে সরকারি কাজে বাধাদান এবং মারধরের ধারায় মামলা রুজু করা হয়েছে।